ওয়ানডে সিরিজে হার। অধিনায়ক মহেন্দ্র সিংহ ধোনির অবসর নিয়ে বিতর্ক। এই সবকিছুই মুছে যাবে যদি অস্ট্রেলিয়ার বিরুদ্ধে তিন ম্যাচের টি টোয়েন্টি সিরিজ জিতে যায় ভারত। সেক্ষেত্রে আইসিসি-র টি টোয়েন্টি র‌্যাংকিংয়েও শীর্ষে পৌঁছে যাবে টিম ইন্ডিয়া। টি টোয়েন্টি বিশ্বকাপের আগে মনোবলও বেড়ে যাবে মহেন্দ্র সিংহ ধোনির দলের। 
চলতি মাসের ২৬ তারিখ ভারত-অস্ট্রেলিয়া টি টোয়েন্টি সিরিজের প্রথম বল গড়াচ্ছে মাঠে। তিনটি ম্যাচেই যদি ভারত জয়ী হয়, তাহলে ১১০ থেকে ১২০ পয়েন্ট পেয়ে ভারত পৌঁছে যাবে একনম্বরে। সেক্ষেত্রে অস্ট্রেলিয়া নেমে যাবে আট নম্বরে। এই মুহূর্তে ভারতীয় দল আট নম্বরে রয়েছে। আর অজিরা রয়েছে দ্বিতীয় স্থানে। সবার উপরে ওয়েস্ট ইন্ডিজ।
আর যদি ২-১-এ সিরিজ জিতে নেয় ভারত, সেক্ষেত্রে অস্ট্রেলিয়া নেমে যাবে ষষ্ঠ স্থানে। আর ভারত পৌঁছবে সপ্তম স্থানে। আর ছবিটা যদি উলটে যায়? অর্থাৎ অস্ট্রেলিয়া ৩-০ সিরিজ জিতে নেয় তা হলে তারা ১২৪ পয়েন্ট পাবে। আর ভারতের পয়েন্ট কমে হবে ১০৩। আর ২-১-এ অস্ট্রেলিয়া সিরিজ জিতলে তাদের পয়েন্ট দাঁড়াবে ১২০।